b"\n_START_ARTICLE_\nDuksas\n_START_PARAGRAPH_\nDuksas (lot. dux, dgs. duces; i\xc5\xa1 lot. ducere 'vadovauti')\xc2\xa0\xe2\x80\x93 Romos respublikoje \xc5\xbeod\xc5\xbeiu dux gal\xc4\x97jo pavadinti bet k\xc4\x85, vadovavus\xc4\xaf daliniui, net ne Romos kariuomen\xc4\x97s karinink\xc4\x85. Tuomet duksas nebuvo formalios karin\xc4\x97s pareigos. Savo \xe2\x80\x9eCommentarii de Bello Gallico\xe2\x80\x9c Julijus Cezaris duksais vadino tik kelt\xc5\xb3 karved\xc5\xbeius. I\xc5\xa1imtis buvo tik vienintelis rom\xc4\x97n\xc5\xb3 vadas, netur\xc4\x97j\xc4\x99s karinio laipsnio._NEWLINE_V\xc4\x97liau i\xc5\xa1 lot. dux atsirado angl. duke 'hercogas', it. doge 'do\xc5\xbeas', it. duce 'du\xc4\x8d\xc4\x97; vadas'.\n_START_SECTION_\nRomos imperija\n_START_PARAGRAPH_\nDux iki III a. nerei\xc5\xa1k\xc4\x97 konkretaus karinio laipsnio Romos karin\xc4\x97je ar valdinink\xc5\xb3 hierarchijoje._NEWLINE_V\xc4\x97liau Romos kariuomen\xc4\x97s sistemoje dux vadino karinink\xc4\x85, vadovavus\xc4\xaf dviem ar daugiau legion\xc5\xb3. Duksu gal\xc4\x97jo vadinti ir konsul\xc4\x85 ar imperatori\xc5\xb3, ta\xc4\x8diau paprastai taip vadindavo Romos provincijos valdytoj\xc4\x85. Kaip provincijos valdytojas dux buvo tiek auk\xc5\xa1\xc4\x8diausias provincijos administratorius, tiek provincijoje dislokuot\xc5\xb3 legion\xc5\xb3 vyriausiasis vadas._NEWLINE_Dominato laikais duks\xc5\xb3 \xc4\xafgaliojimai buvo atskirti nuo provincijos valdytojo \xc4\xafgaliojim\xc5\xb3. Nuo tada naujai skiriami duksai tebebuvo auk\xc5\xa1\xc4\x8diausi karo vadai provincijose ir vadovavo provincijose buvusiems legionams, ta\xc4\x8diau provincijos valdytojas tur\xc4\x97davo leisti duksui naudotis jo galiomis. Ta\xc4\x8diau vien\xc4\x85kart gav\xc4\x99s leidim\xc4\x85 veikti duksas toliau, tvarkydamas karinius reikalus, veikdavo nepriklausomai nuo valdytojo._NEWLINE_Po Diokletiano Tetrarchijos reformos Romos provincijos buvo sujungtos \xc4\xaf diecezijas, kurioms vadovavo vikarai. Kaip ir provincij\xc5\xb3 valdytojams vikarui pad\xc4\x97davo duksas. \xc5\xa0is duksas b\xc5\xabdavo vir\xc5\xa1esnis u\xc5\xbe visus kitus diecezijoje veikusius duksus. Kai vikaras pa\xc5\xa1aukdavo visus diecezijos legionus kovai, visiems \xc5\xa1iems legionams vadovaudavo diecezijos duksas. Pvz., Dux per Gallia, kuris buvo visos Galijos diecezijos duksas. Duksas per atitinkam\xc4\x85 pretorion\xc5\xb3 prefekt\xc5\xabr\xc4\x85 buvo pavaldus milit\xc5\xb3 magistrui (Magister Militum) ir vir\xc5\xa1 \xc5\xa1io stovin\xc4\x8diam imperatoriui.\n_START_SECTION_\nBizantija\n_START_PARAGRAPH_\nDuks\xc5\xb3 pareigyb\xc4\x97 i\xc5\xa1liko Bizantijos imperijoje, kur duksas (gr. \xce\xb4\xce\xbf\xcf\x8d\xce\xbe, doux, dgs. \xce\xb4\xce\xbf\xcf\x8d\xce\xba\xce\xb5\xcf\x82, doukes) buvo ekvivalenti\xc5\xa1kas strategui (dabartiniam generolui)._NEWLINE_X a. antroje pus\xc4\x97je duksas ar katepanas (gr. \xce\xba\xce\xb1\xcf\x84\xce\xb5\xcf\x80\xce\xac\xce\xbd\xcf\x89, katepano) b\xc5\xabdavo atsakingas u\xc5\xbe didel\xc4\x99 srit\xc4\xaf ir joje esan\xc4\x8dias kelet\xc4\x85 ma\xc5\xbeesni\xc5\xb3 tem\xc5\xb3 (themata) ir profesionali\xc5\xb3 Bizantijos armijos pulk\xc5\xb3 tagm\xc5\xb3, kurie skyr\xc4\x97si nuo daugelyje tem\xc5\xb3 buvusi\xc5\xb3 milicijos tipo paj\xc4\x97g\xc5\xb3._NEWLINE_Komnin\xc5\xb3 valdymo laikais duksais \xc4\x97m\xc4\x97 vadinti karo vadus, vadovavusius temoms, iki tol vadintus strategais. Bizantijos laivyne apie 1070\xc2\xa0m. atsirado pareigyb\xc4\x97 laivyno doukes, o apie 1090\xc2\xa0m. ir megadukso (gr. \xce\xbc\xce\xad\xce\xb3\xce\xb1\xcf\x82 \xce\xb4\xce\xbf\xcf\x8d\xce\xbe) pareigos. Megaduksas buvo viso Bizantijos karinio laivyno vyriausiasis vadas.\n_START_SECTION_\nDuksai po Romos imperijos laik\xc5\xb3\n_START_PARAGRAPH_\nKaralius Art\xc5\xabras, vienas ankstyviausi\xc5\xb3 Europos literat\xc5\xabros persona\xc5\xbe\xc5\xb3, buvo vadinamas vis\xc5\xb3 rom\xc4\x97n\xc5\xb3-brit\xc5\xb3 karali\xc5\xb3 dux bellorum ('kautyni\xc5\xb3 duksas') j\xc5\xb3 karuose su anglosaksais._NEWLINE_\xc5\xa0v. Martino vienuolyno Kelne metra\xc5\xa1tyje apra\xc5\xa1yta, kad 778\xc2\xa0m. vienuolyn\xc4\x85 apipl\xc4\x97\xc5\xa1\xc4\x97 saksai, bet j\xc4\xaf atstat\xc4\x97 Olgerus, dux Dani\xc3\xa6 (jis galb\xc5\xabt buvo istorin\xc4\x97 asmenyb\xc4\x97, pagal kur\xc4\xaf susiformavo O\xc5\xbej\xc4\x97 Dano legenda), padedamas Karolio Did\xc5\xbeiojo._NEWLINE_I\xc5\xa1 lot. dux kilo daug \xc4\xafvairi\xc5\xb3 auk\xc5\xa1to rango aristokrat\xc5\xb3 titul\xc5\xb3, pvz., hercog\xc5\xb3 titulai (pranc. duc, angl. duke, isp. duque, it. duca), ven. doge 'do\xc5\xbeas', it. duce 'du\xc4\x8d\xc4\x97', gr. doukas, \xce\xb4\xce\xbf\xcf\x8d\xce\xba\xce\xb1\xcf\x82). Lotyni\xc5\xa1ku terminu dux paprastai vadindavo hercogus, kunigaik\xc5\xa1\xc4\x8dius ir pana\xc5\xa1aus rango aristokratus._NEWLINE_Italijos fa\xc5\xa1ist\xc5\xb3 lyderis Benitas Musolinis naudojo titulo dux itali\xc5\xa1k\xc4\x85 form\xc4\x85 (it. duce), kas tur\xc4\x97jo apibr\xc4\x97\xc5\xbeti jo vadovavim\xc4\x85. Vienas fa\xc5\xa1ist\xc5\xb3 deviz\xc5\xb3 buvo lot. DVX MEA LVX 'Du\xc4\x8d\xc4\x97 mano \xc5\xa1viesa'."